22.11.2022.
HR
Službeni list Europske unije
C 443/5
2.12.
Daljnja integracija energetskog tržišta EU-a imat će važnu ulogu u poboljšanju cjenovne pristupačnosti i sigurnosti opskrbe energijom.
U tu je svrhu potrebno izgraditi zadovoljavajuće kapacitete za međusobnu povezanost (7) i odgovarajuću infrastrukturu, posebno na energetskim „otocima” (kao što je Pirenejski poluotok (8)).
Kako bi se promicala konkurentska prednost EU-a u području obnovljive energije i kako bi se osiguralo da se uvođenjem energije iz obnovljivih izvora ne ugrožava sigurnost opskrbe, trebalo bi izraditi realističan plan za razvoj i uvođenje učinkovite infrastrukture za obnovljivu energiju, uključujući kapacitete za skladištenje i zadovoljavajuće kanale za uzajamni prijenos koji omogućuju izvoz prekomjerne proizvodnje u druge države članice.
Kako bi se brzo uvela infrastruktura za čistu energiju, države članice moraju ubrzati izdavanje dozvola.
2.13.
Kako bi se poboljšali ravnopravni uvjeti, EU bi trebao promicati globalno određivanje cijena ugljika.
Trebalo bi razviti i pojednostavniti oporezivanje ugljika kako bi se na ravnomjeran način odrazio utjecaj na klimu i uzele u obzir mjere za sekvestraciju ugljika iz atmosfere.
Nadalje, EGSO bi trebao raditi na ostvarenju cilja postupnog ukidanja subvencija za izvore energije štetne za klimu i okoliš, osiguravajući pritom da se prelazak na klimatski neutralno gospodarstvo odvija na pravedan način.
2.14.
Trenutačni skok cijena energije velika je prijetnja u smislu povećanja energetskog siromaštva i gubitka konkurentnosti poduzeća koja koriste energiju.
EGSO poziva na poduzimanje mjera za uspješno ublažavanje učinka povećanih cijena energije i za sprečavanje energetskog siromaštva, među ostalim i u kućanstvima EU-a.
Privremene i dobro usmjerene mjere za ograničavanje učinka porasta cijena energije potrebne su i kako bi se MSP-ovima i energetski intenzivnim industrijskim sektorima pomoglo da prebrode krizu.
2.15.
U okviru dugoročnog razmatranja načina na koji energetsko tržište reagira na šokove važno je ukloniti temeljne uzroke povećanja cijena energije (trenutačno cijena plina), kako je predložila Agencija za suradnju energetskih regulatora (ACER) na temelju svoje nedavne procjene (9) sadašnjeg modela tržišta električne energije i sustava određivanja cijena.
Osim toga, mogla bi se razmotriti mogućnost preispitivanja u pogledu tržišta na kojima je koncentracija opskrbe energijom visoka i koji su podložni narušavanju normalnog poslovanja.
2.16.
Građani i potrošači trebali bi biti u središtu energetske tranzicije, uz potporu energije zajednice i lokalnu odgovornost te preobrazbu potrošača energije u proizvođače-potrošače energije.
EGSO poziva na provedbu transparentnih kampanja informiranja, savjetovanja i obrazovanja kako bi se potaknula predanost građana energetskoj tranziciji.
2.17.
EGSO poziva i na posvećivanje veće pozornosti tranzicijskim problemima na putu prema ugljično neutralnom društvu, posebno u pogledu industrijskih sektora kojima je iz raznih tehničkih i/ili financijskih razloga potrebno vremena da se prilagode kako bi održali konkurentnost na tržištu.
2.18.
EGSO je pozdravio ažuriranje Uredbe o TEN-T-u kako bi se bolje odgovorilo na aktualne ciljeve i potrebe.
Posebnu pozornost treba posvetiti utvrđivanju prioriteta i definiranju mreže koja povezuje sve glavne gradove, velike gradove, luke, zračne luke i terminale država članica na temelju europskih koridora.
Koridori bi trebali uključivati, prema potrebi, „morske mostove” ili redovne i česte ro-ro pomorske veze između luka u koridorima.
U pogledu teritorijalne kohezije, EGSO smatra da koridori osnovne mreže moraju biti bolje povezani s regionalnim, gradskim i lokalnim dimenzijama.
Osim toga, potrebno je utvrditi razlike između tehničkih zahtjeva mreže TEN-T i zahtjeva za vojnu mobilnost kako bi se provela dvojna uporaba prometne infrastrukture.
2.19.
Budući da je za ostvarenje projekata mreže TEN-T potrebno razmjerno mnogo vremena, EGSO podržava europski okvir regulacije i financiranja za osiguravanje srednjoročne i dugoročne stabilnosti u pogledu koridora i projekata do dovršetka europske mreže.
EGSO poziva i na hitno donošenje nacionalnih planova za redovito i izvanredno financiranje za održavanje infrastrukture mreže TEN-T i plana nadzora osnovne mreže na europskoj razini.
2.20.
Budući da zrakoplovstvo ima ključnu ulogu za EU, EGSO poziva na provedbu sveobuhvatnog i učinkovitog pristupa kad je riječ o promicanju oporavka i rasta održivog zrakoplovstva.
(7) (8) (9)
Međusobna povezanost već je cilj EU-a (najmanje 15 % do 2030., ali neke su zemlje daleko ispod toga): https://energy.ec.europa.eu/ topics/infrastructure/electricity-interconnection-targets_en Dokument Komisije energetskim otocima: https://ec.europa.eu/commission/presscorner/detail/de/MEMO_18_4622 Završna procjena Agencije Europske unije za suradnju energetskih regulatora o modelu veleprodajnog tržišta električne energije EU-a